ĐACI SUPERJUNACI 11. DIO

– Led koji učvršćuje granu i klupu mora biti debljine 20 centimetara. – reče Ivor. – Ukupna težina na klupama ne smije biti veća od 140 kilograma. I imate točno 8 minuta prije nego što se previše otopi i počne pucati pod težinom.

Svi pogledaju Issu. – To je puno leda. Neće mi biti dovoljna vlaga iz zraka. Trebam kišni oblak!

Toma koji je svojom moći superprikupljanja mogao okupiti i oblake pogleda u nebo. – Plavo da plavlje ne može biti. Trebamo napraviti oblake.

– Brzo, donesite vode! Uzmite kantice od likovnog, bočice, što god nađete... –uzvikivala je učiteljica. Djeca se zatrče prema vratima i umalo sudare s Marinom koji se već vraćao s dvije kante vode.

– Još devet minuta! – uzrujano uzvikne Petar. – Pokušat ću usporiti još dvije minute.

– To bi bilo izvrsno! – složi se učiteljica. Dok su djeca dolazila i nosila posudice i boce s vodom, Petar je teškom mukom usporio vrijeme.

– Neva, iznesi plan!

Neva ozbiljno progovori. – Dižemo klupe, Vjeko ih namjesti na granu, Issa zaledi. Kaja i Arju podižemo mrežom. Kai baca, Arja svojom moći superzagrijavanja otapa patrone i... slijedi sretan završetak. Nina uključuje superzaštitni štit ispod stabla ako slučajno netko padne ili nešto pođe po zlu.

– Još smo na 8 minuta. – umorno progovori Petar.

– Hvala ti, Petre! Brzo, brzo!

Toma je polako prikupljao vlagu koja je isparavala iz posuda. Svjetlosivi oblačić polako se oblikovao iznad njegovih ruku.

– Presporo! – uzvikne Petra. – Arja, pomozi mu!

ODGOVORI NA PITANJA.

1. Kolika mora biti debljina leda?
2. Kakvu moć ima Toma?
3. Koga će učenici podići mrežom?
4. Tko ima moć superzagrijavanja?
5. Koliko je još vremena ostalo?